Jazzkoor HaleBopp Singers, Salvador Sax Kvartett, Tartu Saksikoor, Meeskoor Gaudeamus, Laulukoor Tarbatu ja Tartu Rahvaülikooli Segakoor on pannud seljad kokku, et koguda raha ajaloolise Maarja kogudusehoone taastamiseks.  Laupäeval, 19. detsembril kell 18 endises Eesti Maaülikooli võimlas algav kontsert on uudne kõigi osalevate kooride jaoks, kinnitas kontserdi «Uutel radadel» kunstiline juht Toomas Peterson.    Nimelt asuvad kõik koorid rändama enda jaoks uutel radadel - 16.-17. sajandi muusikas (Pachelbel, Händel, Bach, Henry VIII) ning briti saarte rahvaste traditsioonilistes meloodiates (enamasti kuulsa The King Singersi seadetes).    Jõuluajale iseloomulikult ei saa läbi nii mõnegi tuntud meloodiata Olav Ehala, Agu Tammeoru jt. sulest.    Koore juhatab Lauri Breede, pillimehi Toomas Peterson. Kontsert on tasuta.    Kel soovi, saab kontserdi ajal teha annetusi Tartu  Maarja kiriku (Pepleri 1 a) hoone taastamiseks. Annetuse suurus pole määratud.